ผู้ประกอบการขนส่งและบริษัทรถร่วมทั่วประเทศ 48 บริษัท ยืนยันประกาศปรับลดเที่ยวรถโดยสารประจำทางลงร้อยละ 80 ตั้งแต่วันที่ 1 ก.ค.นี้ รวม 227 เส้นทาง หลังไม่สามารถแบกรับต้นทุนค่าเชื้อเพลิงที่ปรับตัวสูงขึ้น
นายพิเชษฐ์ เจียมบุรเศรษฐ์ นายกสมาคมกิจการรถโดยสารประจำทางไทย เปิดเผยว่า หลังจากสมาคมกิจการรถโดยสารประจำทางไทย ซึ่งประกอบด้วยผู้ประกอบการขนส่งและบริษัทรถร่วมทั่วประเทศ ออกมาประกาศปรับลดเที่ยววิ่งรถโดยสารประจำทางลงร้อยละ 80 ตั้งแต่วันที่ 1 กรกฎาคมนี้เป็นต้นไป เนื่องจากไม่สามารถแบกรับต้นทุนน้ำมันดีเซลที่ปรับเพิ่มขึ้นสูงขึ้นได้ ล่าสุดผู้ประกอบการขนส่งเอกชนและรถร่วมบริษัท ขนส่ง จำกัด หรือ บขส. ยืนยันกลับมาที่สมาคมกิจการรถโดยสารประจำทางไทย ว่ามีความประสงค์ จะลดเที่ยววิ่งลงรวมทั้งหมด 48 บริษัท เช่น บริษัทสมบัติทัวร์ จำกัด บริษัท นครชัยแอร์ จำกัด บริษัทพันทิพย์ (1970) จำกัด เป็นต้น  รวม 227 เส้นทาง ทางสมาคมฯ จึงแจ้งไปยังประชาชนผู้ใช้บริการในเส้นทางของแต่ละบริษัทเดินรถร่วมเอกชน ให้ตรวจสอบเที่ยววิ่งในแต่ละวันผ่านทางเว็บไซต์ของทุกบริษัท ทั้งนี้ยอมรับว่าการลดเที่ยววิ่งดังกล่าวอาจส่งผลกระทบต่อผู้เดินทาง แต่เป็นความจำเป็นเนื่องจากผู้ประกอบการไม่สามารถแบกรับต้นทุนน้ำมันต่อไปได้ เพราะยังไม่ได้รับอนุมัติให้ปรับขึ้นค่าโดยสารที่ยังคงเท่าปี 2562 ที่ราคาน้ำมันเชื้อเพลิงอยู่ในระดับ 27 บาทต่อลิตร ขณะที่ปัจจุบันราคาน้ำมันเชื้อเพลิงปรับขึ้นมาอยู่ที่ลิตรละ 35 บาท